Caixa ProInfancia celebra una jornada lúdica sobre les cultures d’Àfrica a la Casa de Cultura
2025-07-24

La Casa de Cultura de Burjassot albergarà, dissabte que ve 18 de maig, una jornada lúdica en la qual xiquets, adults, famílies senceres i totes les persones que ho desitgen podran conéixer i acostar-se a les diferents cultures d’Àfrica. Es tracta d’una activitat que arriba de la mà del programa Caixa ProInfancia, en col·laboració amb la regidoria d’Educació, que dirigeix Olga Camps. La jornada tindrà lloc entre les 10h i les 13:30h.

Coordinada pels voluntaris i voluntàries de Caixa ProInfancia, al llarg de la jornada en la qual s’espera la participació de més de 200 xiquets i xiquetes, hi haurà tallers de dansa, percussió, contacontes i manualitats.

El programa Caixa ProInfancia naix en 2007 amb l’objectiu de trencar l’espiral de pobresa hereditària en les famílies amb menys recursos. Les seues campanyes sensibilitzen a la societat en la necessitat d’assegurar a aquests xiquets un entorn que els garantisca la igualtat d’oportunitats. El programa, que es dirigeix especialment a famílies amb menors de 0 i 18 anys en situació d’exclusió social, compta amb la col·laboració de més de 400 entitats socials que treballen en xarxa i que s’encarreguen d’atendre de forma directa a les famílies, prioritzar les ajudes i fer seguiments de cada cas.